kardosdrur/scandi-wiki huggingface dataset:
Niels Muus (dirigent)

Niels Muus (født 1958 i West Chester, Pennsylvania) er en dansk dirigent og pianist, bosat i Wien.

Niels Muus har bl.a. studeret ved Det Jyske Musikkonservatorium og har været elev hos Franco Ferrara, Jakob Gimpel, Tatjana Nikolajeva og Carlo Zecchi.

1987 til 1992 var han dirigent for Studenter-Sangforeningen i København.

Fra 1992 til 1999 var Niels Muus chefdirigent ved Landestheater i Innsbruck, hvor han bl.a. stod for opførelser af Carl Nielsens Maskarade og Antikrist af Rued Langgaard. 

I årene 1999 til 2003 var han dirigent ved Volksoper i Wien. 

Han har dirigeret symfonisk musik og operaer i koncertsale og operahuse i mange lande.

Fra 2005 har Niels Muus været musikalsk leder af den årlige musikfestival i Steyr i Østrig.

Links 
 Niels Muus' hjemmeside

Dirigenter fra Danmark
Pianister fra Danmark
Jens Weißflog

Jens Weißflog (født 21. juli 1964 i Breitenbrunn, Østtyskland) er en tysk tidligere skihopper og tredobbelt olympisk guldvinder.

Karriere 
Weißflog kom frem på den internationale scene i 1983, og året efter vandt han Firebakketurneringen, hvorpå han deltog i vinter-OL, der blev afholdt i Sarajevo. Han stillede op på lille og stor bakke, og på lille bakke førte finske Matti Nykänen efter første runde foran Weißflog. Østtyskerens præstation i anden runde var ikke blændende, men bragte ham på førstepladsen, og da Nykänen præsterede et relativt dårligt spring, endte Weißflog med at tage guldet med 215,2 point foran Nykänen med 214,0 og en anden finne, Jari Puikkonen med 212,8. Nogle dage senere blev der sprunget på stor bakke, og her var Nykänen suveræn og sejrede med 231,2 point, mens Weißflog blev nummer to med 213,7 og Pavel Ploc fra Tjekkoslovakiet blev nummer tre med 202,9 point.

Vinter-OL 1988 i Calgary blev en skuffelse for Weißflog, der måtte nøjes med en niendeplads på lille bakke og blot blev nummer 31 på stor bakke. Heller ikke vinter-OL 1992 i Albertville blev nogen succes for ham, da han stillede op for det nu genforenede Tyskland, idet det igen blev til en niendeplads på lille bakke, en 33. plads på stor bakke og en femteplads i holdkonkurrencen. 

Ved vinter-OL 1994 i Lillehammer gik det meget bedre, idet han efter en fjerdeplads på lille bakke vandt guld på stor bakke i sikker stil med 274,5 point, mens norske Espen Bredesen, der havde været bedst i første runde, blev nummer to og østrigeren Andi Goldberger nummer tre. I holdkonkurrencen på stor bakke var det Weißflogs præstation på 277,7 point, der var basis for det tyske holds sejr, hvor Dieter Thoma, Hansjörg Jäkle og Christof Duffner var de øvrige på holdet, der opnåede i alt 970,1 point. Japan blev her nummer to med 956,9 og Østrig nummer tre med 918,9 point.

Han vandt desuden op gennem 1980'erne to VM-guldmedaljer. Udover sejrene sikrede han sig desuden adskillige sølv- og bronzemedaljer i Firebakketurneringen og ved VM.

Referencer

Eksterne henvisninger 

 

Skihoppere fra Tyskland
Personer fra Sachsen
Medaljevindere ved vinter-OL 1984
Deltagere for DDR ved vinter-OL 1984
Deltagere for DDR ved vinter-OL 1988
Deltagere for Tyskland ved vinter-OL 1992
Deltagere for Tyskland ved vinter-OL 1994
Olympiske mestre fra DDR
Olympiske sølvmedaljevindere fra DDR
Olympiske mestre fra Tyskland
Michael Greis

Michael Greis (født 18. august 1976 i Füssen, Vesttyskland) er en tysk tidligere skiskytte, og tredobbelt olympisk guldvinder. Hans præstationer skaffede ham prisen som Årets Sportsnavn i Tyskland i 2006.

Karriere 
Greis' første store internationale resultat kom i 1999, hvor han var med til at blive europamester i 4×7,5 km stafet. Dette gentog han i 2001, hvor han samtidig vandt sølv i 12,5 km forfølgelsesløb. Han var med til sit første vinter-OL i 2002 i Salt Lake City, hvor han kom i top tyve i 10 km sprint og 12,5 km forfølgelsesløb.

Fra 2004 og frem vandt han en lang række VM-medaljer, deraf tre af guld (stafet i 2004, 15 km massestart i 2007 og mixed stafet i 2008).

Greis deltog i vinter-OL 2006 i Torino, som blev højdepunktet i hans karriere. Han indledte med at løbe 20 km, hvor norske Ole Einar Bjørndalen var favorit. Greis lagde sig dog i spidsen, men Bjørndalen var hurtigst på skiene; til gengæld havde han to skud, der ikke ramte, mens Greis kun havde et, hvilket var nok til at sikre ham guldet foran Bjørndalen, mens en anden nordmand, Halvard Hanevold, fik bronze. Efter to mindre gode resultater i 10 km sprint og 12,5 km forfølgelsesløb I 15 km massestart gentog billedet fra 20 km løbet sig: Bjørndalen lagde bedst ud, men kiksede to skud i sidste skydning, mens Greis kun kiksede ét i alt, hvilket sikrede ham guldet. Her sneg polakken Tomasz Sikora sig ind på andenpladsen, mens Bjørndalen fik bronze. I stafetløbet (4×7,5 km) lagde USA sig overraskende i spidsen efter første løber, men dernæst tog tyskerne over og holdt føringen til mål, hvor de var mere end tyve sekunder hurtigere end russerne, der vandt sølv, mens Frankrig vandt bronze. Greis løb fjerde tur for tyskerne efter Ricco Gross, Michael Rösch og Sven Fischer.

Greis var med til sit tredje og sidste OL i vinter-OL 2010 i Vancouver, men her blev det ikke til medaljer for ham. Femtepladser i 12,5 km forfølgelsesløb og i stafetten var hans bedste resultat.

Han vandt i alt elleve world cup-sejre, inden han indstillede sin aktive karriere i 2012. Han har siden blandt andet været ekspertkommentator for Eurosport og været træner i skiskydning, blandt andet for USA's herrer og Polens damer.

Referencer

Eksterne henvisninger 

 
 

Skiskytter fra Tyskland
Personer fra Bayern
Deltagere for Tyskland ved vinter-OL 2002
Deltagere for Tyskland ved vinter-OL 2006
Deltagere for Tyskland ved vinter-OL 2010
Medaljevindere ved vinter-OL 2006
Olympiske mestre fra Tyskland
Doug Fieger

Doug Fieger (20. august 1952 – 14. februar 2010) var en amerikansk singer-songwriter, som var forsanger for rockbandet The Knack.

Før at han dannede The Knack, spillede han på bas og sang i gruppen Sky, som blev grundlagt af producer Jimmy Miller. Sky indspillede to albums for RCA Records, produceret af Andy Johns.

Han skulle i gennem en hjerneoperation i august 2006 for at få to tumorer fjernet, han fik sidenhen kemoterapi til behandling af lungekræft.

Han døde den 14. februar 2010, som følge af kræft.

Eksterne henvisninger 

Singer-songwritere fra USA
Personer døde af kræft
Falkoner Centret

Falkoner Centret er en historisk ejendom med hotel og teater beliggende Falkoner Allé 7-9 på Frederiksberg. Den primære del af af centret genåbnede igen i sensommeren 2019 efter en gennemgribende renovering, nu som en del af hotelkæden Scandic under navnet Scandic Falkoner (tidligere Radisson Blu Scandinavia Hotel). Falkoner Centret ejes af ATP Ejendomme.  
    
Som en del af renoveringen udvidedes hotellet, så det samlet set nu har over 330 værelser og nye restaurant- og bar faciliteter ud mod Falkoner Allé. Som en del af Scandic Falkoner indgår også Falkoner Salen og et mindre auditorium, som efter genåbningen igen vil blive brugt til kongresser, koncerter, shows, musicals m.v. Falkoner Salen har efter renoveringen plads til ca. 2.000 personer i teaterformat og 3000 til en stående koncert. Den mindre sal har plads til ca. 800 personer i teaterformat.

Kuriosa 
Udtrykket "En gang til for prins Knud" stammer fra en forestilling på Falkoner Scenen. Arveprins Knud overværede sammen med Arveprinsesse Caroline-Mathilde premieren på balletten Det forsinkede stævnemøde. Efter forestillingen spurgte scenens direktør om parret havde nydt forestillingen. Hertil svarede Caroline-Mathilde at de desværre ikke havde kunnet se en særlig scene i stykket fra kongelogen. Han overtalte derfor skuespillerne til at genopføre denne scene udelukkende for parret, samt B.T.-journalisten Arne Myggen, som efterfølgende berettede om hændelsen i avisen.

Arveprins Knud blev fremstillet som smådum, men de sad et dårligt sted på Falconer Scenen.

Birgitte Reimers vise i Cirkusrevyen 1959 gjorde efterfølgende udtrykket udødeligt.

Kilder

Eksterne henvisninger 
 Hotellet  på Radisson Hotels & Resorts' webside

Bygninger, konstruktioner og anlæg på Frederiksberg
Spytkirtel

En spytkirtel er en exokrin kirtel, der findes i mundhulen hos pattedyr. Kirtlen producerer et sekret, kaldet spyt, der fugter slimhinderne i munden, hæmmer bakterievækst, ligesom den blødgør føden og tilfører den et stivelsesnedbrydende enzym. Spytkirtlerne producerer ca. 1-2 liter spyt i døgnet.

Mennesker har talrige små spytkirtler overalt på tungen, i kinderne, løberne og i ganen. Desuden findes tre par større kirtler: 
 Ørespytkirtlen (glandula parotidea eller glandula parotis)
 Underkæbespytkirtlen (glandula submandibularis)
 Undertungespytkirtlen (glandula sublingualis)

Sammensætningen af spyttet, der produceres i de forskellige kirtler, varierer fra serøst til muskøst. Spyttet indeholder det basiske enyzm amylase, der spalter stivelse (polysacharider) til disacherider.

Fordøjelsessystemet
Mundens anatomi
Kirtler
Werner Krämer

Werner Krämer (23. januar 1940 – 12. februar 2010) var en tysk fodboldspiller, som der var aktiv i perioden 1963-1967, han spillede tretten kampe og scorede tre mål for det tyske fodboldlandshold.

Fodboldspillere fra Tyskland
Fodboldspillere fra MSV Duisburg
Fodboldspillere fra Hamburger SV
Fodboldspillere fra VfL Bochum
Jake Hanna

Jake Hanna (4. april 1931 – 12. februar 2010) var en amerikansk jazz-trommeslager.

Han startede med at spille i hans hjemby Boston, og efter var han trommeslager i Storyville i 1950'erne og 1960'erne.  Han lavede omfattende arbejde som studiemusiker både i og ud af jazz. Han indspillede flere albums med Carl Fontana for Concord Jazz i midten af 1970'erne.

Han døde den 12. februar 2010 i Los Angeles, Californien af komplikationer fra blodsygdom.

Eksterne kilder og henvisninger 

Biografi af Jake Hanna på drummerworld.com

Trommeslagere fra USA
Jazzmusikere fra USA
Willie Polland

Willie Polland (28. juli 1934 – 12. februar 2010) var en skotsk fodboldspiller der i sin karriere spillede forsvar for Raith Rovers og Heart of Midlothian F.C.

Han begyndte sin karriere med at spille for Raith Rovers i 1955, han nåede omkring 200 kampe for klubben, før han skiftede til Heart of Midlothian F.C. i april 1961. I sin tid i Hearts, var han med til at vinde, den skotske League Cup i 1962. I alt spillede han 221 førsteholds kampe for Hearts før han vendte tilbage til Raith Rovers F.C. i marts 1967, hvor han tilbragte resten af sin karriere.

Han blev pensioneret fra fodbold i 1970, efter Raith's nedrykning fra den øverste liga.

Fodboldspillere fra Skotland
Fodboldspillere fra Heart of Midlothian F.C.
Fodboldspillere fra Raith Rovers F.C.
Vincent Jay

Vincent Jay (født  i Saint-Martin-de-Belleville) er en fransk skiskytte, og olympisk guldvinder. 

Jay sikrede sig højst overraskende guldet på mændenes 10 km. sprint ved OL i Vancouver i 2010.

Eksterne henvisninger 

 
 

Skiskytter fra Frankrig
Winkel & Magnussen

Winkel & Magnussen (opr. V. Winkel & Magnussen) var en kunsthandel, fra 1921 også et auktionshus, i København grundlagt af cand.polyt. Viggo Winkel (1861-1921) og Peter Magnussen (1854-1932). Den første forretning åbnede 1884 på Østergade i en nyopført ejendom, der også rummede Svaneapoteket, og 1898 flyttede den til Højbro Plads. Firmaet spillede også en væsentlig rolle som forlag og udgiver af kunsthistorisk litteratur.

I 1904 købte A.C. Mohr og Hans Hvenegaard den grafiske afdeling i Winkel & Magnussens Kunsthandel. Mohr trak sig ud i 1914, og først i 1926 overtog Hvenegaard sammen med kunsthandler Kai Grunth (1885-1961) hele Winkel & Magnussens Kunsthandel. Kai Grunth, der have været prokurist i firmaet siden 1921, var den, der startede auktionsvirksomheden, der blev den dominerende del af virksomheden. Under Grunths lederskab i 1930'erne og 1940'erne blev Winkel & Magnussen regnet for Danmarks førende kunstauktionsfirma. Forretningen lukkede i 1957, med et par auktioner af persiske tæpper i 1959.

Illustreret Tidende bragte i nr. 10, 1906, en reportage fra forretningen.

Virksomheden stiftede både en fond og et mindelegat.

Danmarks Kunstbibliotek, Det Kgl. Bibliotek, har digitaliseret et udvalg af auktionskataloger, bl.a. fra Winkel & Magnussen.

Et af Peter Magnussen's børnebørn var den verdenskendte danske keramiker og designer Erik Magnussen (1940-2014), søn af Peter Magnussens søn ingeniør Niels Magnussen.

Kilder og henvisninger

København i 1900-tallet
Auktionshuse fra Danmark
Forlag fra Danmark
Indre By (København)
Etableret i 1884
Ophørt i 1957
Tidligere virksomheder i København
Sukhoj Su-57

Sukhoj Su-57 (, NATO-rapporteringsnavn: Felon) er et femtegenerations russisk to-motoret stealth kampfly. 

Flyet er udviklet på grundlag af Ruslands luftvåbens program PAK FA (, , Perspektivny Aviatsionny Kompleks Frontovoy Aviatsii, ("Fremtidigt Luftbårent Kompleks for Frontlinje Flyvning"), en program for udvikling af et femte-generations jagerfly til det russiske luftvåben. Sukhojs interne navn for flyet er T-50 og flyet blev indtil tildelingen af navnet Su-57 benævnt Sukhoj T50 PAK-FA. Su-57 bliver det første kampfly i det russiske luftvåben, der benytter sig af stealth-teknologi.

Prototypen foretog sin første officielle flyvning den 29. januar 2010 og var oprindeligt forventet introduceret og operativt i 2015. En række tekniske problemer og forsinkelser har imidlertid udskudt introduktionen af flyet.

Der var i 2013 bygget fem prototyper af flyet.

Flyet er udviklet af Sukhoj, der indgår i den russiske flygruppe United Aircraft Corporation (UAC). En variant af flyet, Sukhoj/HAL FGFA, udvikles i samarbejde med det indiske luftvåben.

I slutningen af 2015 oplyste chefen for Ruslands luftvåben, at Su-57 forventes at indtræde i tjeneste i løbet af 2017. To Su-57'ere blev observeret ved den russiske luftbase Khemeimim i Syrien i februar 2018, hvor flyene indgik i en styrke sammen med fire Su-35'ere fire Su-25'ere og et fly af typen Beriev A-50. Tre dage senere ankom yderligere to Su57'ere til Syrien. Militærkorrespondenter gav udtryk for, at flyene havde løst deres opgaver i Syrien "excellent", og den 1. marts 2018 bekræftede den russiske forsvarsminister Sergej Sjojgu, at to Su-57'ere havde været to dage i Syrien ved luftbasen Khmejmim, hvor flyene havde udført en række tests, herunder tests under kamphandlinger, hvori de forskellige våbensystemer var blevet vurderet.

Pr. 2022 er der imidlertid fortsat alene leveret ganske få fly til det russiske luftvåben. Ifølge producenten, det statsejede United Aircraft Corporation, vil der blive leveret 24 fly til den russiske flåde i løbet af 2024 til russiske hangarskibe og frem til 2028 i alt 76 fly.

Dimensioner og tekniske data 
 Bruttovægt: 37.000 kg
 Normalvægt: 26.000 kg
 Nettovægt: 18.500 kg
 Længde: 22,00 meter
 Vingefang: 14,20 meter
 Højde: 6,05 meter
 Hastighed: Mach 2 (to gange lydens hastighed).
 Bombekapacitet: 7.500 kg

Referencer

Eksterne henvisninger 
 Su-57 under flyvning ved MAKS 2019 Air Show
 

Kampfly
Su-57
Stealthfly
Militærfly fra Rusland
2-motors jetfly
Kathryn Hire

Kathryn Patricia "Kay" Hire (født 26. august 1959) er en amerikansk NASA-astronaut, 

Hun begyndte at arbejde på Kennedy Space Center i maj 1989. I 1991 blev hun certificeret i rumfærgetestprojektet Engineer (TPE). Hun var tilknyttet som tilsynsførende for 
Rumfærgesystemerne Mechanical Systems og Launch Pad Access Swing Arm i 1994.

Eksterne henvisninger 
 NASA Biografi

Astronauter fra USA
Personer fra Alabama
Hans Hvenegaard

Hans Hvenegaard (2. januar 1877 på Nebbegård – 25. juli 1939 i Bad Nauheim) var en dansk kunsthandler og kunstforlægger. 

Hans Hvenegaard var proprietærsøn. Han blev født på Nebbegård i Gårslev Sogn, mellem Fredericia og Vejle, men medens broderen Vincent Hvenegaard blev forpagter på Frederiksgave, kom Hans Hvenegaard i boghandlerlære hos Schønemann i Nyborg. Efter endt læretid rejste han til udlandet nogle år, England, Frankrig og Tyskland, og traf en ung nordmand, den senere kunsthandler A.C. Mohr.

Da de vendte hjem til København, fik de begge ansættelse hos V. Tryde på Østergade, der dengang drev en stor kunsthandel med kobberstik og reproduktioner efter klassiske kunstværker. Det blev indgangen til Hvenegaards kunsthandlervirksomhed.

I 1904 købte Mohr og Hvenegaard den grafiske afdeling i Winkel & Magnussens kunsthandel. Både som kunsthandler og kunstforlægger udførte Hvenegaard et energisk arbejde. Han var i 1909 udgiver af Vilhelm Wanschers og Carl S. Petersens kunstblad og udsendte talrige mapper med reproduktioner af Vilhelm Hammershøis og Kristian Zahrtmanns arbejder. Disse fotogravure-reproduktioner var dengang lige så yndede som Carl Blochs og Hans Nicolai Hansens raderinger.

I 1914 trak Mohr sig tilbage og Hvenegaard førte forretningen videre alene. Først i 1926 overtog han sammen med kunsthandler Kai Grunth hele Winkel & Magnussens kunsthandel. Kai Grunth, der have været prokurist i firmaet siden 1921, var den, der startede auktionsvirksomheden med vekselerer Johannes Henriques' fine malerisamling. Senere fulgte auktionerne efter den skandaliserede Emil Glückstadt, og efterhånden blev auktionerne den dominerende del af virksomheden.

Hvenegaard så klart, at de nye prioriteringer var de rigtige. Kunsthandlen med reproduktioner tilhørte en svunden tid, og han specialiserede sig derfor i de meget fine og sjældne kobberstik. Hvenegaard havde en stor andel i Fenger-auktionernes succes, ligeså i O.D. Rosenørn-Lehns og Ranchs auktioner.

De voldsomme prisstigninger på kunst fulgte han med levende interesse, selv om tempoet var hans stille og forsigtige natur noget fremmed. 1. verdenskrig var kunsthandlens glansperiode. I disse år rejste Hvenegaard hyppigt til England og købte ind af kobberstik. Det var ikke ufarlige rejser. Nordsøen var fyldt med miner, og på et tidspunkt blev Hvenegaard sågar arresteret som spion, men vendte dog hver gang hjem med kasser fulde af grafik.

Forretningen optog Hvenegaards liv helt og holdent. Han var ikke selv samler, men inviterede gerne kunstnere hjem til sin villa i Gentofte. Hans hustru Agnes, født Meyland Jessen, der i sin tid havde en vellykket debut som sangerinde på Det Kongelige Teater, førte også mange musikfolk til hjemmet.

Kunsthandler Hvenegaard var i sine sidste år en syg mand og døde af et hjerteslag under et kurophold i Bad Nauheim. Af karakter var han flittig, men også noget indesluttet.

Kilder og eksterne henvisninger 
 Kraks Blaa Bog 1929
 Nekrolog i Politiken, 27. juli 1939.
 Hvenegaard-slægten

Eksterne henvisninger 
 

Forlæggere fra Danmark
Danskere i 1900-tallet
Kunsthandlere fra Danmark
Personer i Kraks Blå Bog (afdøde)
Paradise Hotel

Den danske udgave af Paradise Hotel er beskrevet under Paradise Hotel (Danmark)

Paradise Hotel er et amerikansk realityshow som for første gang blev sendt på tv-kanalen Fox i 2003, samt i 2008 på MyNetworkTV og Fox Reality Channel. I showet er en gruppe af singler indlogeret på et øde luksushotel, hvor de konkurerer om hvem, der kan blive længst på hotellet. Periodisk fjernes personer fra showet, og nye personer erstatter dem. Hver uge vælges partnere, og de skal dele hotelværelse. En person er tilbage, og denne skal forlade hotellet og erstattes i næste afsnit af en ny person. Showet er lavet af Mentorn, et engelsk produktionsselskab, som har produceret adskillige udgaver rundt om i verden.

Internationale udgaver

Israelsk udgave
Den israelske udgave af Paradise Hotel udgave havde premiere i september 2008 på tv-kanalen Channel 2 med titlen מפרץ האהבה (The Bay of Love)

Dansk udgave

Den danske udgave af Paradise Hotel havde premiere i september 2005 på tv-kanalen TV3. Den sjette sæson blev sendt i 2010. Finalen var med rekord i antal seere for serien i Danmark.

Programmet har oplevet stigende medgang for hver sæson, og den danske udgave er blevet en model for andre lande der producerer programmet.

Svensk udgave
Den svenske udgave af Paradise Hotel blev vist på TV4 i 2005 og 2006. Den tredje sæson blev vist på TV6 i 2009-2010, mens den femte sæson fra 2013 blev vist på TV3.

Norsk udgave
Den norske udgave af Paradise Hotel blev optaget i 2009 i januar og februar og havde premiere på TV3 marts samme år. Værtinden på showet var den glamourøse Triana Iglesias. Vinderen af den første sæson blev Petter Pilgaard og Benedicte Valen og prisen på NOK 300.000 blev delt ligeligt mellem parret.

Russisk udgave
Den russiske udgave af Paradise Hotel ("Каникулы в Мексике") havde præmiere i 2011 på MTV Russia. Den anden sæson blev udgivet i 2012.

Hollandsk udgave
Den hollandske udgave af Paradise Hotel blev vist på en hollandsk TV-kanal i september 2005.

Se også
Paradise tur-retur
 Paradise hotel 2014
Paradise Hotel (flertydig)

Paradise Hotel har flere betydninger:

 Paradise Hotel – Et amerikansk realityshow
 Paradise Hotel (Danmark) – Dansk udgave af Paradise Hotel
 Paradise Hotel (Holland) – Hollandsk udgave af Paradise Hotel
 Paradise Hotel (Israel) – Israelsk udgave af Paradise Hotel
 Paradise Hotel (Sverige) – Svensk udgave af Paradise Hotel
 Paradise Hotel (Norge) – Norsk udgave af Paradise Hotel
Jesper Lundgaard

Jesper Lundgaard (født 15. maj 1970 i Silkeborg) er en dansk sanger.

Lundgaard, der er uddannet speditør, debuterede i 1993 med albummet Love Of Nature, som han selv finansierede udgivelsen af. Samme år blev han spottet af den engelske sangpædagog Ian Adam og rejste derefter til London for at uddanne sig i sang og drama. Han kom i 1996 tilbage til Danmark og debuterede i Malene Schwartzs opsætning af Les Misérables på Aalborg Teater. I de følgende år havde han hovedroller i Phantom of the Opera og endnu en opsætning af Les Misérables, denne gang på Aarhus Teater. I 1998 udsendte han albummet Jesper Lundgaard sammen med Aarhus Symfoniorkester under ledelse af Jan Glæsel. Med 26.000 solgte eksemplarer på 14 dage indkasserede albummet ham en guldplade.

Siden har han udsendt flere albums, medvirket i musicals og turneret med julekoncerter hvert år. Han har bl.a. samarbejdet med Sønderjyllands Symfoniorkester, DR RadioUnderholdningsOrkestret, Annette Heick og Kim Sjøgren.

Han skrev nummeret "Hang On", som den danske dj Freedom, der solgte dobbelt platin.

Diskografi 
 Love Of Nature (1994)
 Jesper Lundgaard  (1998)
 Symphony For My Love (1999)

Eksterne henvisninger 
 Jesper Lundgaards hjemmeside
 Om Jesper Lundgaard på Musikerbørsen
 

Sangere fra Danmark
Personer fra Silkeborg
Modtagere af Ben Webster Prisen
Handelskammer

Et handelskammer er en interesseorganisation, der arbejder for at fremme de handlendes (kommercielle) interesser.

Handelskamre har eksisteret siden 1599, hvor det første blev grundlagt i Marseille. Hanelskamrene er regionale og uafhængige organisationer, der arbejder for et bedre erhvervsklima og øgede handelsrelationer, infrastrukturspørgsmål m.v. I de fleste lande er virksomhederne i handelskammerets område obligatorisk medlem af handelskammeret; dog er det i USA, Storbritannien og Skandinavien helt frivilligt om man vil være medlem.

Danske eksempler på handelskamre er Det Danske Handelskammer, Fynsk Erhverv (tidl. Industri- og Handelskammeret Fyn) og ikke mindst Aalborg Industri- & Handelskammer, der er landets ældste og største handelskammer. Dette handelskammer kan føre sin historie tilbage til 1431.

Eksterne henvisninger 

 
Kammer